Alueiden komitean lausunto aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle huumausaineiden torjuntaa koskevasta Euroopan unionin toimintasuunnitelmasta (2000-2004)"

(2000/C 57/14)

ALUEIDEN KOMITEA, joka

ottaa huomioon komission tiedonannon huumausaineiden torjuntaa koskevasta Euroopan unionin toimintasuunnitelmasta KOM(1999) 239 lopull.,

ottaa huomioon AK:n työvaliokunnan 15. syyskuuta 1999 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia aiheesta lausunto ja antaa lausunnon valmistelu valiokunta 5:n "Sosiaalipolitiikka - Kansanterveys - Kuluttajansuoja - Tutkimus - Matkailu" tehtäväksi,

ottaa huomioon valiokunta 5:n syyskuun 6. päivänä 1999 hyväksymän lausuntoluonnoksen CdR 292/99 rev.1, jonka esittelijä oli John Battye, UK, PSE,

hyväksyi 17. ja 18. marraskuuta 1999 pitämässään täysistunnossa (18. päivän kokouksessa) seuraavan lausunnon.

1. Johdanto

1.1. Komitea on tyytyväinen Euroopan komission ehdotukseen toiseksi Euroopan unionin toimintasuunnitelmaksi. Se on tietoinen jatkuvasta uhasta, jonka huumeriippuvuus ja -kauppa muodostavat Euroopan asukkaille ja katsoo, että uhka on torjuttava niin paikallisella kuin koko unionin tasolla.

1.2. Komitea korostaa erityisesti tarvetta ottaa alue- ja paikallisviranomaiset mukaan kaikkiin strategioihin, joiden puitteissa ongelmaa käsitellään paikallisyhteisöissä. Euroopan komission tulisi tunnustaa, että ei ole olemassa tehokkaita menetelmiä kokemusten ja käytänteiden vaihdon varmistamiseksi Euroopan alue- ja paikallisviranomaisten välillä. Komitea katsoo, että huumausaineiden väärinkäytön aiheuttamia ongelmia voidaan ratkoa nykyistä tehokkaammin yhdistämällä ponnistelut sekä laittomien huumausaineiden kysynnän että tarjonnan rajoittamiseksi ja kannattaa Euroopan komission ehdotuksessa esitettyä lähestymistapaa. Komitea on tyytyväinen siihen, että huumeiden kysynnän vähentämiseen panostetaan aiempaa enemmän.

1.3. Komitea myöntää yhteistyön tarpeen unionin tasolla, mutta kehottaa, kuten edellisestä toimintasuunnitelmasta antamassaan lausunnossa, unionia auttamaan jäsenvaltioitaan luomaan kumppanuussuhteita yksittäisten jäsenvaltioiden sisällä ja välillä. Paikallisyhteisöjä edustavien alue- ja paikallisviranomaisten merkitys on huomattava tällaisten strategioiden onnistumisessa.

1.4. Komitea pitää myönteisenä, että Amsterdamin sopimukseen sisältyy tavoite korkean turvallisuuden tason varmistamisesta kansalaisille "vapauteen, turvallisuuteen ja oikeuteen perustuvalla alueella" ja näkee sen mahdollisuutena edistää strategioita, joilla taistellaan huumeiden väärinkäyttöä vastaan.

2. Huumausaineiden käytön suuntaukset

2.1. Komitea yhtyy esitettyyn analyysiin huumausaineiden käytön suuntauksista, mutta on erityisen huolestunut uudesta heroiinin käyttäjien sukupolvesta. Myös amfetamiinin lisääntynyt käyttö ja etenkin eräiden johdosten kotitekoisuus huolestuttavat.

2.2. Euroopan unionin tähänastisissa toimissa laittomien huumeiden kysynnän ja kulutuksen vähentämiseksi on otettu liian vähän huomioon alueiden tarjoamat paikalliset palvelut ja sosiaaliset toimet. Komitea onkin sitä mieltä, että unionin ja jäsenvaltioiden olisi tulevaisuudessa suunnattava nykyistä enemmän varoja selektiivisiin toimiin, kun otetaan huomioon alueelliset vaatimukset ja erityispiirteet. Eri alueiden sosiaaliset olot vaikuttavat nimittäin ratkaisevasti huumeriippuvuuden syntymiseen, ilmenemismuotoihin ja luonteeseen.

3. Toiminta laittoman kaupan torjumiseksi

3.1. Sinnikkäästä yrittämisestä huolimatta laittoman kaupan torjumiseen suunnatut voimavarat eivät ole riittäneet estämään huumeiden kulkeutumista kaduille ja yhteisöihin. Huumeita ei ole enää saatavilla pelkästään kaupunkikeskuksissa ja -yhteisöissä vaan myös pikkukaupungeissa, kylissä ja maaseudulla.

3.2. Niin yksin kuin yhdessä toimien jäsenvaltioiden on taisteltava tätä ongelmaa vastaan ja vaikeuksista huolimatta ponnisteltava erityistoimin tarjonnan ja kysynnän supistamiseksi. Komitea tietää onnistumisen olevan vaikeaa, kun otetaan huomioon järjestäytyneiden rikollisverkostojen tehokkuus. Vaikka huumeongelman torjumista tulisi komitean mielestä jatkaa erityistoimin, olisi sen mielestä sekä unionin että jäsenvaltioiden asetettava käyttöön nykyistä enemmän varoja paikallistason palveluja ja sosiaalisia toimenpiteitä varten huumeiden käytön vähentämiseksi.

3.3. Komitea katsoo, että enemmänkin on tehtävissä rahanpesun torjumiseksi ja sellaisten rahoitus- ja lainsäädännöllisten menetelmien luomiseksi, joiden avulla tunnistetaan huumausainetoiminnasta saadut tuotot ja voidaan jäädyttää ja ottaa haltuun laittoman huumekaupan voitoista kertyneet varat.

4. Euroopan unionin lähestymistapa: kokonaisvaltainen, monialainen ja yhdennetty strategia huumeiden torjumiseksi

4.1. Komitea myöntää, että tuloksia, jotka unioni on saavuttanut osallistumalla laajaan kansainväliseen huumeiden vastaiseen taisteluun, on vahvistettava, sekä tukee tätä tarkoitusta varten luotujen unionin välineiden käyttämistä.

4.2. Komitea on tyytyväinen kehitys- ja teollisuusmaiden välille syntyneeseen yhteisymmärrykseen ja siihen, että huumeongelmaa tarkastellaan osana hyvinvointiin liittyviä laajempia kysymyksiä, jotka koskevat sekä tuottaja- että kuluttajamaiden kestävän kehityksen yhteiskunnallista ja taloudellista ulottuvuutta.

5. Arviointi

5.1. Komitea ymmärtää, että toimenpiteiden tehokkuutta mittaavien mekanismien luominen on vaikeaa. Paljon voidaan oppia jäsenvaltioilta, jotka ovat kehittäneet omia strategioita ja suoritusindikaattoreita mittaamaan toiminnan tuloksia. On kehitettävä joukko selkeitä menetelmiä ohjelman vaikutusten mittaamiseksi ja saatettava ne paikallis- ja aluetason käyttöön.

5.2. Komitea kannustaa Euroopan huumausaineiden ja niiden väärinkäytön seurantakeskusta EMCDDA:ta kehittämään rooliaan siten, ettei se pelkästään levitä tietoa parhaista toimintatavoista vaan antaa myös neuvoja ja ohjausta toimien arvioinnista sekä tukee arviointimenetelmien vahvistamista. Keskuksen tulisi ottaa täysi hyöty Reitox-tietoverkosta ja varmistaa, että alue- ja paikallistasolla kertynyt kokemus otetaan laajalti huomioon. Euroopan unionin alue- ja paikallishallinnon edustajien välisiä yhteyksiä tulisi edelleen vahvistaa, jotta he voivat oppia toisiltaan.

Komitea huomauttaa, että Euroopan huumausaineiden ja niiden väärinkäytön seurantakeskus EMCDDA ei vielä toimi alkoholin ja tupakan väärinkäytön torjumiseksi. Komission toivotaan kiinnittävän huomiota tähän epäkohtaan.

6. Uudet haasteet

6.1. Komitea panee merkille tunnistetut uudet haasteet ja pitää myönteisenä, että jäsenyyttä hakeneilla mailla on mahdollisuus liittyä tiettyjen virastojen jäseniksi. Näille maille olisi avuksi yhtenäisen Euroopan alue- ja paikallishallintojen huumeiden vastaisen verkoston luominen ja paikallishallinnoissa toimivien virkamiesten kokemusten välittäminen Phare-ohjelman alaisuudessa toteutettavan usean edunsaajan huumausaineohjelman (Phare Multi-Beneficiary Programme) kautta.

6.2. Komitean mielestä olisi kiinnitettävä huomiota yhä ilmeisempään näyttöön omaisuusrikosten ja huumeiden väärinkäytön välisestä yhteydestä.

7. Amsterdamin sopimus

7.1. Komitea pitää myönteisenä Amsterdamin sopimuksen luomaa uutta oikeudellista kehystä. Se kannattaa erityisesti vapauteen, turvallisuuteen ja yhteiskunnalliseen oikeudenmukaisuuteen liittyviä ehdotuksia. Alue- ja paikallisviranomaisilla on päävastuu yhteisöjensä turvallisuudesta, ja ne odottavat voivansa olla johtavassa roolissa asetettuihin tavoitteisiin pyrittäessä.

7.2. Komitea on tyytyväinen kansanterveyden ja lainvalvonnan alalla tapahtuvaan kehitykseen. Kansanterveyden hyvällä tasolla on keskeinen rooli haittojen vähentämiseen tähtäävässä toiminnassa. Myös poliisin, tulliviranomaisten ja muiden lainvalvontaviranomaisten välinen tiivis yhteistyö on yhteisöille tärkeää.

8. Päätavoitteet

8.1. Komitea katsoo myös, että huumausaineiden vastaisen toiminnan tulee säilyä tärkeänä painopistealueena ja kysynnän ja tarjonnan vähentämiseen tähtäävien toimien jatkua toisiaan voimistavina osa-alueina. Komitea huomauttaa erityisesti, että suunnitelman onnistunut toteuttaminen edellyttää uusien voimavarojen varaamista alue- ja paikallisviranomaisten käyttöön. Uusia strategioita ja haasteita koskevan selvityksen tulisi sisältää alue- ja paikallishallinnon vastaavat strategiat ja haasteet. Kansanterveydestä ja yleisestä järjestyksestä vastaavien tahojen on toimittava vahvassa kumppanuussuhteessa.

9. Erityistavoitteet

9.1. Informaatio: Komitea katsoo Euroopan huumausaineiden ja niiden väärinkäytön seurantakeskuksen (EMCDDA:n) ja Reitox-tietoverkon jäsenvaltioissa sijaitsevien keskusten olevan avainasemassa huumausaineita koskevan tiedon keräämisessä, analysoinnissa ja vertailussa. On tärkeää, että sekä EMCDDA että Reitox-keskukset käyvät vuoropuhelua alue- ja paikallisviranomaisten kanssa.

9.2. Kysynnän vähentäminen: Vaikka ehdotuksessa asetetut tavoitteet ovat järkeviä, komitea pitää huolestuttavana, että alue- ja paikallisviranomaisten roolista ei ole mitään mainintaa. Tavoitteiden asettaminen huumeiden väärinkäytön vähentämiseksi nuorten keskuudessa tuskin on tehokasta, ellei ole selvää, miten tavoitteet saavutetaan. Monissa jäsenvaltioissa kysynnän vähentämiseen tähtäävien toimien kehittäminen kuuluu alue- ja paikallishallinnon tehtäviin. Komitea kiinnittää huomiota sosiaalisen syrjäytymisen keskeiseen merkitykseen, ikäryhmiin ja eri väestöryhmien erilaiseen riskitilanteeseen. Komitea korostaa, että eri huumeiden leviäminen on yhteiskunnallinen ongelma, joka koskee kaikkia alueita ja yhteiskuntakerroksia. Kysynnän vähentämiseen tähtäävän tiedon ensisijaisena jakelureittinä ovat koulut, joista vastaavat lähes aina alue- ja paikallisviranomaiset. Koulut muodostavat eräänlaisen etulinjayhteisön, jonka piirissä viranomaisten on harjoitettava yhteistyötä myös vanhempien ja sosiaalialan toimijoiden kanssa.

9.3. Komitea on tyytyväinen siihen, että huumestrategioita tarkastellaan alkoholia ja tupakkaa koskevien strategioiden rinnalla.

9.4. Komitea kannattaa opetukselle asetettuja tavoitteita ja erityisesti sitä, että ongelmaan sovelletaan koko koulun ja yhteisön kattavaa lähestymistapaa. Kouluja tulisi myös rohkaista kehittämään toimintatapoja huumeisiin liittyvien tapausten varalta.

9.5. Komitea on tyytyväinen siihen, että komissio aikoo tulevaisuudessa kiinnittää erityistä huomiota urheilun doping-ongelmaan. Se on kuitenkin sitä mieltä, että kyseinen ongelma saattaa koskea huippu-urheilijoiden pientä ryhmää eikä varmastikaan suuria väestönosia. Toimet tulisi näin ollen toteuttaa ennen kaikkea olemassa olevien lakien puitteissa jäsenvaltioiden ja kansainvälisten urheiluseurojen suorittaman aukottoman valvonnan avulla ja tarpeen vaatiessa kurinpidollisin toimenpitein.

10. Päätelmät

10.1. Alueiden komitea katsoo, että alue- ja paikallisviranomaisten mahdollisuuksia osallistua edellisen toimintasuunnitelman toteutukseen ei täysin hyödynnetty. Tärkeimmät syyt tähän olivat:

(i) Paikallisviranomaisten tarjoamista palveluista laittomien huumeiden käytön torjumiseksi ei ollut riittävää ymmärrystä.

(ii) Paikallisviranomaisten väliltä puuttui kattava verkko, joka olisi helpottanut tiedonvaihtoa kokemuksista ja mahdollisuuksista.

(iii) Komissio ei ottanut huomioon, että huumeongelmaa ei esiinny pelkästään kaupungeissa vaan myös maaseudulla.

(iv) Komission olettamus, että kysynnän vähentämiseen/ehkäisyyn tähtääviä toimia toteutetaan terveydenhuolto-ohjelmien kautta, vaikka huomattava osa niistä on toimia, joita alue- ja paikallisviranomaiset toteuttavat kouluissa sekä rikosten ja levottomuuksien torjuntaan tähtäävien ohjelmien kautta.

10.2. Kun otetaan huomioon Euroopan komission sitoumus asettaa ennalta ehkäisevä toiminta etusijalle, komitea pitää toivottavana keskustelujen jatkamista siitä, miten alue- ja paikallisviranomaisten voimavarat voidaan hyödyntää toimintasuunnitelman tavoitteiden saavuttamiseksi. Komitea ehdottaa, että:

(i) Euroopan komissio kutsuu koolle kokouksen, jossa keskustellaan mahdollisuudesta luoda kaikki alue- ja paikallishallinnon tasot yhdistävä verkosto ehkäisytoimia varten ja laittomista huumeista syntyvien ongelmien käsittelemiseksi (ks. kohta 6.1).

(ii) komissio ja AK selvittävät, mitkä ovat ne alue- ja paikallisviranomaisten tarjoamat keskeiset palvelut, jotka osaltaan auttavat saavuttamaan vuosien 2000-2004 toimintasuunnitelmassa asetetut tavoitteet, sekä kehittävät toimintaohjelman, jonka avulla varmistetaan, että kyseiset palvelut vastaavat näitä tavoitteita.

AK kehottaa komissiota jatkamaan huumausaineiden väärinkäytön ehkäisykomitean toimintaa terveys- ja kuluttaja-asioiden pääosaston tukena.

Bryssel 18. marraskuuta 1999.

Alueiden komitean

puheenjohtaja

Manfred DAMMEYER